7de Laan se 'Vince' vind nuwe tuiste ná 15 jaar | Huisgenoot
Jacques as dr. Martin van Wyk en Hildegardt Whites as sy vrou, Grace, in The Estate. Foto: Verskaf.
Weg is die ligblou uniform waarin 7de Laan-kykers die deli se kok so lank gesien het. En weg is die karakter wie se wel en wee kykers deur al die jare met soveel genot gevolg het.
Pleks daarvan is Jacques Blignaut vandag hier op die stel van 'n splinternuwe SABC3-reeks, netjies uitgevat in 'n wit kraaghemp en swart langbroek soos dit 'n dokter betaam, en hy klim vandag in die vel van iemand heel anders as Vince, die Laan-karakter wat so lank 'n gunsteling onder sepiekykers was.
"Ek het die afgelope paar jare gedink dit is tyd om iets anders te doen. My actor's spirit en actor's soul het gevoel dat ek iets nuuts moes aanpak," vertel die akteur, wat nou die deftige pikswart skoene van dr. Martin van Wyk in The Estate gaan vol staan.